OpenLLM-France/wikimedia huggingface dataset:
# Kenta levr - VI

| ◄ Pa lenner ar Skritur sakr | Kenta levr - VI | Red eo lakaat hor fisians e Doue hep-ken ha beza izel a galoun  ► |
1.— Kelliez gweach ma teu e kaloun ann den c’hoantegesiou direiz, rak-tal e teu d’en em nec’hi. Ann hini en em briz re he unan, hag ann hini a zo re stag he galoun oc’h traou ar bed, ar re-ze n’ho deuz nepred peoc’h e-bed. Ar re baour a spered hag ar re a zo izel ho c’haloun a vev enn eur peoc’h braz.
Nep piou-bennag ne d-eo ket c’hoaz maro a-grenn d’ezhan he-unan, a vez temptet buan ha trec’het enn traou bihan ha dister. Ann hini zo dinerz he spered hag a zo, kouls lavaret, douget c’hoaz da blijaduresiou ar c’hik, hag a zo stag he galoun oc’h traou ar bed, hen-nez en deuz kalz a boan oc’h en em viret out-ho. Rak-se e vez aliez mantret he galoun pa zeu da bellaat diout-ho ; buan e teu zo-ken d’en em vrella mar fell d’eur re-bennag enebi out-han.
2. — Hogen mar c’hoarvez d’ann den-ze ober dioc’h he c’hoant, rak-tal mouez he galoun hel laka nec’het, dre ma’z eo en em roet d’he zrouk-ioulou ne oufent e nep kiz digas d’ezhan ar peoc’h ma’z edo o klask. Ne d-eo ket eta oc’h en em rei d’he zrouk-ioulou, oc’h ober penn d’ezho eo e kaver ar gwir beoc’h a galoun.
Ar peoc’h n’ema ket eta e kaloun ann den a gar plijaduresiou ar c’hik, nag e kaloun ann hini en em ro da draou ar bed. Ne gaver ar peoc’h nemet e kaloun ann den a gar madou ann ene hag a glask anezho a greiz he galoun.
Gwall bounner eo beac’h bugale Adam ; c’hoantegesiou fall ho c’haloun ne dorront tamm. Dal ma kouezont er pec’hed, ez int bourreviet gant ann enkrez, gant rebechou c’houero ho ene. « Oc’h en em veuli, oc’h en em brizout re va-unan em dismegans, nec’het ha skuiz-maro gan-en va-unan, » eme sant Aogustin o komz euz he iaouankiz direiz, « ez eann pell diouz-hoc’h, o va Doue, dre greiz henchou n’oa nemet enkrez enn-ho. »
Mar teu ann den d’en em rei d’he dechou fall, brasoc’h a ze e vezo he boan eget na ve oc’h ho zrec’hi. Mar d-eo diez ober penn d’ann drouk-ioulou, goude e teu eur peoc’h dudiuz-meurbed. Abarz stourm, en em lekeomp etre daouarn ann Aotrou Doue ; stardomp stard, hag hep dale nemeur, hirio pe warc’hoaz marteze vezimp treac’h ; hor peoc’h goude a bado da viken.
# Kenta levr - VII

| ◄ Diwar-benn ar c’hoantegesiou direiz | Kenta levr - VII | Tec’het dioc’h re ar vignounach gant ann dud  ► |
1. — Ne d-eo ket fur ann hini a laka he fisians enn dud pe enn traou krouet. N’ho pezet ket mez o servicha ar re all enn hano Jezuz-Krist ; n’ho pezet ket mez mar d-oc’h paour er bed-ma. N’en em fisiit ket enn-hoc’h hoc’h-unan, likit ho fisians e Doue hep-ken. Grit ar pez a hellit, hag e vezo Doue enn eunn tu gan-e-hoc’h.
2. — N’en em fisiit ket enn ho kwiziegez nag e skiant den e-bed ; kentoc’h e tleit lakaat ho fisians e gras Doue, rak hen eo a gennerz ar re zister hag a izela ar re ho deuz re vraz fisians enn-ho ho-unan. N’en em veulit ket evit ho madou mar hoc’h euz kalz anezho ; n’en em veulit ket evit ho mignouned dre ma’z int gallouduz ; en em veulit e Doue a ro pep tra hag a c’hoanta en em rei he-unan dreist pep tra.
Na veulit ket re ho nerz nag ho kened, rak ann distera klenved a dorr nerz ann den hag a ziskar he c’hened. N’en em blijit ket enn-hoc’h hoc’h-unan enn abek d’ho kwiziegez ha d’ho spered, gant aoun na zisplisfac’h da Zoue ; d’ezhan eo kement tra vad a zo enn-hoc’h.
3. — N’en em brizit ket gwelloc’h evit ar re all, gant aoun na vec’h kavet falloc’h evit-ho gant Doue a oar petra zo e pep-hini ac’hanomp. N’en em c’houezit ket enn abek d’hoc’h oberiou mad ; rak barnedigesiou Doue a zo dishevel dioc’h barnedigesiou ann dud ; ar pez a blij d’ann dud a zisplij aliez da Zoue. Mar d-euz eunn dra-bennag a vad enn-hoc’h, kredi a dleit ez euz muioc’h c’hoaz er re all, evit ma choumot izel a galoun. Ne noazo ket ouz-hoc’h en em lakaat izeloc’h eget ann holl ; hogen noazuz-braz e ve d’e-hoc’h en em lakaat ha pa ne ve nemet dreist eunn den hep-ken. Ann hini a zo izel he galoun, a zo atao ar peoc’h gant-han ; ann den rok hag huel, hen-nez a vad a zo bepred drouk enn-han ha gwarisi eun he galoun.
Pa zeller piz oc’h ann den, pa weler pegen dinerz, pegen toc’hor eo, pa weler ar poaniou o lammet out-han a bep tu, pa weler tevalijen he spered, pa weler pegen douget eo d’ann drouk a vianik, ez oar souezet oc’h he welet, ha pa ve nemet eur weach hep-ken, oc’h en em veuli he-unan. Ha koulskoude, evel-se e c’hoarvez peurliesa gant ann dud, ken displet int ! Enn eur ober er c’hiz-ze, hervez a lavar sant Aogustin, ar furnez a dec’h pell diouz-omp, rak bez’e fell d’e-omp beza hor mad hon-unan, e-c’hiz ma’z eo Doue he vad he-unan. Pebez follentez ! Neuze ann den en em glask he-unan, en em veuli a ra e kement tra vad en deuz bet digant Doue, en em veuli a ra enn he gorf, enn he Spered, enn he vugale, enn he vadou, o tiansav war-eunn-dro madelesiou he Grouer hag he Zalver. O na gwasa tra direiz ! krenomp eta pa welomp e pleg hor c’haloun ann distera karantez ouz-omp hon-unan, pe mar teuomp d’en em garet gwelloc’h evit ann distera euz ann dud.
Sonj a dleomp da gaout aliez e Farizian ann Aviel. Dont a reaz da veza kabluz da Zoue oc’h en em garet re he-unan, oc’h ober fae euz ar Publikan a oe didamallet dre mac’h anavezaz n’oa netra nemet distervez. Evel he-ma leveromp euz a greiz hor c’haloun : O va Doue, ho pezet truez ouz-in, me zo eur pec’her braz !
# Kenta levr - VIII

| ◄ Red eo lakaat hor fisians e Doue hep-ken ha beza izel a galoun | Kenta levr - VIII | Red eo d’ann den senti oc’h eur mestr e pep stad, ha plega d’ezhan  ► |
1. — Na zigorit ket ho kaloun d’ann holl ; kemerit kuzul digant eunn den fur hag a zoujans Doue. Ne zarempredit ket re ann dud iaouank nag ive tud ar bed. Ne roit lorc’h e-bed d’ar re binvidik, ha ne glaskit ket en em ziskouez dirak ar re vraz. Darempredit ar re vihan, ar re a zo izel a galoun, ann dud a zoujans Doue hag a vuez vad ; komzit aliez gant-ho diwar-benn madou ann ene.
2. — Na rit nep mignounach gant plac’h e-bed ; hogen pedit Doue evit kement plac’h vad a zo. Na c’hoantait beza mignoun a galoun nemet da Zoue ha d’he Elez, ha na c’hoantait ket beza anavezet gant ann dud. Red eo karet ann dud holl ; ne zere ket darempredi re anezho.
A-wechou e talc’homp stad, dioc’h ho brud, euz a dud ne anavezomp ket ; koulskoude pa en em ziskouezont dira-z-omp, e kavomp abek enn-ho. A-wechou all o kredomp plijout d’ar re all o tarempredi anezho, ha neuze eo e tisplijomp muioc’h d’ezho, pa welont hon techou fall.
Ne dleomp ket en em rei d’ann dud ; da Zoue eo e tleomp en em rei enn-holl-d’ann-holl. Ann hini a zarempred re ann dud a zinerz he galoun oc’h he ranna etre Doue hag ar bed ; ann den a dle beva evel pa ve distag dioc’h ann douar. Trei a dleomp hon ene etrezek ann env, eme ann Abostol.
# Kenta levr - IV

| ◄ Diwar-benn kelennadurez ar wirionez | Kenta levr - IV | Pa lenner ar Skritur sakr  ► |
1. — Arabad eo kredi kemend a glever ha kemend a zonjer. Poueza a dleer pep tra hervez Doue gant furnez ha gant kalz a evez. Gwasa tra ! Kentoc’h e kreder ann drouk evit ar mad, kentoc’h e trouk-prezeger evit na veuler ar re all, ker sempl omp ! Ann dud fura ne gredont ket ker buan kemend a lavarer dezho, o veza ma ouzont ez eo ann den douget d’ann droug hag e fazi aliez a-walch enn he gomziou.
Ann den fur na ra netra dievez, ne briz ket re he venosiou he-unan ; ann den fur ne gred ket ken-nebeud da holl gomziou ann dud, ha ne d-a ket affo da ziskuilla e pleg diskouarn ar re all ar pez a gred pe ar pez en deuz klevet.
Kemerit kuzul digant eunn den fur ha gwirion, ha kredit ez eo gwell d’e-hoc’h beza kelennet gant eur re-bennag a zo gwelloc’h evid-hoc’h, eget ne d-eo heulia menosiou ho spered. Dre ar vuez vad eo e teu ann den da veza fur hervez Doue ha gwiziek e meur a dra. Eunn den, seul vui e vezo izel a galoun ha sentuz oc’h Doue, seul vui a ze e vezo fur e pep tra, seul vrasoc’h a ze e vezo peoc’h he ene.
O veza ma tleomp ober pep tra evit plijout da Zoue, bezomp war evez e kement tra a reomp, ha tec’homp dioc’h ar pleg fall a laka ac’hanomp d’en em garet re. Den n’en em anavez ervad ha ne hell en em sturia he-unan ; rak-se ez eo fur, abarz ober netra, kemeret ali, mar d-omp sentuz hag izel a galoun. Ann disfisians hon euz ac’hanomp non-unan a vir ouz-omp na gouezfemp er pec’hed hag a ra d’hor c’haloun beza glann. Mar kemerit kuzul, eme ar Skritur sakr, ne c’hoarvezo drouk e-bed gan-e-hoc’h, hag e viot digaset diwar ann hent fall.
# Kenta levr - X

| ◄ Red eo d’ann den senti oc’h eur mestr e pep stad, ha plega d’ezhan | Kenta levr - X | Evit kaout peoc’h ann ene ha mont war gresk er furnez  ► |
1. — Tec’hit muia mac’h hellot dioc’h tregas ar bed, rak noazout kalz a ra komz euz a draou ann douar, ha pa ve gant eur galoun eeun. Buhan a-walc’h e vez saotret ha touellet hon ene, o veza m’en em brizomp re hon-unan. Nousped gweach e karfenn n’em bije lavaret ger, ha ne vijenn ket bet e-touez ann dud ! Na perak eta e kavomp-ni ken eaz komz ha diviz etre-z-omp, pa’z eo gwir e kavomp peurliesa hor c’haloun dieaz pa davomp goude ? Ni a gav eaz komz evel-se, dre ma klaskomp, gant divizou e-leiz, en em frealzi ann eil egile, hag en em ziskarga euz ar beac’h menosiou a skuiz ac’hanomp.
2. — Kalz a vad a ra d’e-omp komz euz ar pez a garomp pe a c’hoantaomp da gaout, hag euz ann traou a ra poan d’e-omp. Kement-se holl, siouaz, ne dal netra peurliesa, rak frealzidigez ar bed a zeu diwar goust frealzidigez Doue, hag a ra d’e-omp koll gwir frealzidigez ann ene. Dre-ze eta eo red d’e-omp teurel evez ha pidi Doue, enn aoun na’z afe ann amzer da goll.
Mar d-eo mad komz, komzit evit en em gelenn hervez Doue. Hor boaziou fall hag hon diegi da gerzet araok enn hent hor zilvidigez, eo a vir muia ouz-omp da deurel evez oc’h hor c’homziou. Koulskoude ann divizou santel, dreist holl ar re a vez etre tud a zo spered Doue enn-ho, a ro d’e-omp kalz a nerz evit kreski hor zantelez.
E deiz ar varn, eme ann Aviel, ann den a ranko rei kred euz a gement ger goullo en devezo lavaret. Arabad eo d’e-omp beza souezet gant kement-se, rak buez ann den ne d-eo ket eur c’hoari : traou spountuz a hell c’hoarvezout gant-han da bep mare. Ann amzer emoc’h o laerez breman dre ziviz diwar-benn netra, ann amzer-ze a zo bet roet d’e-hoc’h da c’hounid ann env. Gwelit breman petra a rit anezhi ? Ha koulskoude piou a oar hag ho puez a vezo astennet d’e-hoc’h euz a dreuz eunn neuden hep-ken.
# Kenta levr - XII

| ◄ Evit kaout peoc’h ann ene ha mont war gresk er furnez | Kenta levr - XII | Evit derc’hel penn oc’h ann temptasionou  ► |
1. — Mad eo d’e-omp gouzanv a-wechou eur boan hag eunn enebiez-bennag ; ober a reont d’ann den dont enn-han he-unan, o rei d’ezhan da anaout ne d-eo hemet eunn divroad er bed-man, ha ne dle ket kaout fisians e netra a gemend a zo war ann douar.
Talvoudek eo d’e-omp e teufe a-wechou eunn dra-bennag da enebi ouz-omp ha ne ve great stad e-bed pe nemeur ac’hanomp, petra-bennag e ve mad hon oberiou hag hor menosiou. Kement-se a ra aliez d’e-omp en em izelaat, hag a vir ouz-omp d’en em brizout re hon-unan. Hag evit gwir, pa vezomp disprizet gant ann dud, ha pa ne zalc’her stad e-bed ac’hanomp, neuze gant mui a hast e klaskomp Doue a well e gweled hor c’haloun.
2. — Dre-ze ’ta ann den a dlefe beza ker stag oc’h Doue n’en defe ezomm e-bed da glask frealzidigez ann dud. Pa vez ankeniet eunn den a zo eeun he galoun, pa vez bourreviet gant he wall-ioulou, neuze e teu da welet skleroc’h en deuz ezomm euz a Zoue, o veza ne d-eo ket evit ober anezhan he-unan nep tra vad e-bed.
Neuze ez eo glac’haret, hag ec’h hirvoud enn eur bedi Doue e-kreiz ar poaniou ema o c’housanv. Neuze, skuiz o veva keit amzer, e karfe gwelet ar maro o tont da zistaga he galoun dioc’h ar bed, evit her lakaat da veza gant Jezuz-Krist. Neuze ivez e teu da welet ne heller kaout war ann douar na gwir fisians na gwir beoc’h e bed.
Na petra dal ann den ? Ann den he-unan ne oar se nemet pa stag ann enkrez hag ar boan out-han. Ann hini en deuz pep tra dioc’h he c’hoant, a lez he ene da voredi, siouaz d’ezhan. Pa zihuno, Doue a lavaro d’ezhan : N’ankounac’hait ket hoc’h euz bet ho madou war ann douar.
Er bed-man ar poaniou a zeu euz a garantez Doue : mad int da greski hor feiz ; ober a reont d’e-omp talvezout muioc’h dirak Doue, o lakaat ac’hanomp hevel oc’h Jezuz-Krist. Red e oa da Jezuz-Krist gouzanv, eme ann Aviel, ha mont d’he c’hloar dre hent ar poaniou.
# Korbino

| ◄ Ar Iouen | Korbino | Ma Mestrez koant ► |
* Man plij gan-ac’h, a chileouted (bis)
* Eur sonik koant zo kompozet ;
* Diskan. — Di raitronla ladira diraine
* Di raitronla ladira lonla.
* Eur sonik koant ha jolori
* Zo groet war zujed eur c’hi.
* Ar c’hi-man na oa ket eur zot,
* E debe ’r c’hig demeuz ar poud ;
* Ha pa gave ’nn ti ’n he unan,
* C’he gant-han diwar ann tan
* Erwoan Brijant deuz ar Ger-Du
* Roaz de-han eur c’hoele du.
* Pipi ar Floc’h, oa eunn oac’h mad,
* A roaz de-han daou danvad ;
* Eunn tamm da vlasan he zouben
* Ha doubleür da diou gorfen :
* Ann draillaseno a vano,
* Vo mad da ober choukenno ;
* Vo mad da ober choukenno
* D’ar merc’hed da vond d’ann danso ;
* Ha pa sellfond deuz ho boto,
* E gavfont brao ho choukenno ;
* E kavfont brao ho choukenno
* Fourniset d’he gant Korbino.
* En ti Voulard deuz ar Ger-Wenn
* E c’hez gant-han al langouren ;
* Et e gant-han al langouren,
* Ann askorn-kroaz hag ar josken.
* Potred ann Treud oa’ c’hadan kerc’h,
* Hag a diredaz war-he-lerc’h ;
* Ha ma krient ha c’harz ha sko ;
* — Et ar porc’hel gant Korbino ! —
* En ti Pipi ’nn Du ’n euz groet woaz :
* Debet skoagen ar gazek c’hlaz ;
* Debet ’n euz brid ar gazek wenn
* Ha boto ler an verc’h viffen ;
* Debet an euz ar c’hulier kroaz
* Hag ar c’hropier diwar ar bas.
* Tud Eflam goz a levere
* Ann eil d’egile deuz an-he :
* — Ha daoust para c’hoari d’hon c’hi,
* Na denfe ket he dijuni,
* Na n’e ann avu hag ar skeven
* E zo manet en touez he dent ? —
* Pipi ann Du a levere
* Da Eflam goz, pa hen salude :
* — Me ho ped da staga ho ki.
* Domaj ewalc’h ’n euz groet em zi.
* Me ho ped da werza ’r gark foen
* Ha prena d’ho ki eur chaden,
* Eun c’holier melen ’n he gerc’hen,
* Vo anevet a dra serten,
* ’Wit pa valeo dre ar vro
* Vo aneveet Korbino. —
# Kotogotogog

| ◄ Va c’hi ha va c’haz | Kotogotogog | Beg al laouenanig ► |
War don ar c’houblad kenta.
* Disul me vô pinvidik, disul me vô pinvidik,
* Pa ’m bô prenet eur c’hiig, pa ’m bô prenet eur c’hiig.
* Disul, me vo pinvidik,
* P’am bo prenet eur c’hazig.
* Bismignaon, eme va c’haz,
* Aou, aou, eme va c’hi etc.
* IV
* Disul, me vo pinvidik,
* P’am bo prenet eur marc’hig.
* Ouin, c’hin, c’hin, eme va marc’h,
* Bismignaon, eme va c’haz, etc.
* V
* Disul, me vo pinvidik,
* P’am bo prenet eur vioc’hig.
* Man, man, man, eme va bioc’h,
* Ouin, c’hin, c’hin, eme va marc’h, etc.
* VI
* Disul, me vo pinvidik,
* P’am bo prenet eur maoutig.
* Bê, bê, bê, eme va maout
* Man, man, man, eme va bioc’h, etc.
* VII
* Disul, me vo pinvidik,
* P’am bo prenet eun doc’hig.
* Oc’h, oc’h, oc’h, eme va doc’h,
* Bê, bê, bê, eme va maout, etc.
* VIII
* Disul, me vo pinvidik,
* P’am bo prenet eur wregig.
* Hi, hi, hi, eme va gwreg,
* Oc’h, oc’h, oc’h, eme va doc’h,
* Bê, bê, bê, eme va maout,
* Man, man, man, eme va bioc’h,
* Ouin, c’hin, c’hin, eme va marc’h,
* Bismignaon, eme va c’haz,
* Aou, aou, aou, eme va c’hi,
* Grag, grag, grag, eme va yar,
* Kotogotogog, eme ’r c’hilhog !
Dastumet gant Paotr Tréouré.
# Koulm ar barz

— « koulmik koant, lavar d’in buan,
» Euz a be vro e nijez-te ?
» Red eo ma teufez euz ann ee,
» Rak evel-d-oud ne deuz unan.   » Strinka c’houez-vad a rez enn dro,
» Dre ma tigor da ziou-askel ;
» Piou oud-te ’ta, ma n'oud eunn el ?
» Ha dont da choum a rez d’hor bro ?   » — Ia, dont a rann brema da Vreiz,
» Etrezek eur Barz ne hanvinn ;
» Gant Doue euz bet kemennet d’in
» Karet anezhan noz ha deiz.   » Digant Doue en deuz va frenet
» Evit eur zon ar re gaera ;
» Desket em beuz gant-han kana
» Ar zon gaer-ze a zesk karet.   » Gant-han me zo euruz meurbed,
» Mont brema kuit me ne garfenn ;
» Klevet bemdez kan he delenn
» Zo va brasa dudi er bed.
» Koulm ar Barz, me zo he gannad,
» Me eo a ra he gevridiou ;
» Dioc’h va bruched he lizeriou
» Ia da galoun pep mignonn mad.
» Pa skriv anezho me a wel,
» Diwar he skoaz, petra lavar ;
» He gomzou !… Doue ha me ho goar ;
» Anez karet, rankfe mervel.
» Pa labour, pa lenn ha pa gan,
» Me vez atao enn he gichen ;
» Ha pa welann en deuz anken,
» Me bok d’ezhan endra c’hellann.
» Gant va askel diwar he dal
» Me skub neuze pep poan spered,
» Hag he galoun, bete’r weled,
» Ouz-in dioc’h-tu a rank tridall.
» Me n’am beuz morse naoun e-bed,
» Enn he zourn me a zebr bara,
» Hag enn he werenn da eva
» E kavann dour, p’am beuz sec’hed.
» Pa vez debret gan-en va fred,
» Me a c’hournij enn-dro d’he benn ;
» Ha gant va diouaskellik wenn
» Me a c’holo va barz karet.
» Pa gousk, me nij war he delenn
» Hag hi ha me, gant karantez,
» A gan d’ezhan toniou nevez
» Ken a skuizomp war he varlenn.
» Setu eno, Laouenanik,
» Evit petra ounn digaset ;
» Ober vad da veza karet
» A zo noz-deiz labour koulmik.   Euruz ar Barz en deuz kavet
Eur vignounez evel hou-ma !
Da gement barz zo a ouela,
Aotrou Doue, eur goulm digaset !
G. MILIN,
Laouenanik Breiz.
# Koun hag Esperanz

| ◄ Gouel an Holl-Zent hag an Anaon | Koun hag Esperanz | Bleun bered ha komunion ar Zent ► |
* War lein mene Kalvar, ar Groaz
* Aboue daou de, a oa e noaz ;
* En dro d’ei ar rec’hel frailhet
* Ha pep tra flastret ha drailhet !
* D’ar zul ar beure, ’pen an de,
* Madalen a oa ’tal ar be,
* Be hon Zalver, he Mestr karet,
* He c’halon meurbet glac’haret.
* « Perak e ouelet evel se ? »
* ’C’houlennas outi an ele ;
* — « Abalamour nouvean ket
* « Pelec’h ’deus ma Zalver laket. »
* Aboue, ouz Madalen henvel,
* Goude bean gwelet mervel,
* Nag a den an eus lavaret ;
* En eur gomz eus e dud karet :
* « Tremenet int, ha me, breman,
* Chomet ma-unan-pen aman,
* N’hallan kas diwar ma spered
* Sonj ar re am eus er vered !
* Pelec’h eman ’ta o ine ?
* Ha bean maint dirak Doue ? »
* Glac’har hag anken war eun dro !
* Bevan evelse ’zo garo !
* Ineo kristen, selaouet
* Mouez eur Vam hag a gar meurbet,
* Mouez an Iliz, ’lar d’imp sellet
* Etrezek daou lec’h binniget.
* Ma pouez eur zam war ho kalon,
* En koun tad, mam, breur pe vignon,
* Tolet eur Zell war ar C’halvar
* Hag eur zell-all ’trezek ar Gloar.
* Ha ma ’peus ineo er boan,
* O foanio kri ’c’hellet distan ;
* Ma ’peus en gwirione kalon,
* O, n’ankoueet ket hoc’h Anaon !
# Koueadeg an delio

| ◄ An Amzer dremenet | Koueadeg an delio | Ar Paour-kæs Plac’h ► |
KOUEADEG AN DELIO
Gant c’houe an diskar-amzer kri ’Ha ’n delio, hini a hini ; Distag dious o skour, e varvont ; War an douar, du-ma du-hont,
’Meint ledet en eur gwiskad bras ; Hag ar c’hoajo zo sec’h ha noas, O tivoer ar bod goaskedus Ma kane mouez an estig-kus…
Mantret a galon, ’kreis e vrud, E kerz a gammejo munud Eur pautr yaouank, hag heñ goall-glan, Dre ’r c’hoad ker d’e vloaio kentan.
— Koadig kes, ’meañ, kenavo ! ’Widoñ ’n em lakez en kanvo ; Pep deliaouen diouzit a goue Zo eur zeblant anko d’iñ-me.
Tud gouiek a zougas eur varn A zon dalc’hmat ous ma diskouarn ; Ha biken o girio kalet N’hallont dont demeus ma speret :
« An delio eus ar c’hoajo glas ’Weli ’tont melen eur wech c’hoas,
’Weli ’tont melen eur wech c’hoas, Honnes an diweañ, siouas !
Gant skeud ar marv ec’h out gronnet ; Da yaouankiz a vo goenvet Kent ewit yeod er prajeier, Barro gwini ’mesk ar reier… »
Ya, mervel ’rañ ! ’n eur bar terrub Avel ar mizio du am skub ; Deio splann ma neve-amzer Zo et ’rauk ’vel eur skeuden verr.
Koue, koue, delien re brim deut kos, Er wenojen ’lec’h ’vo ma fos ; Da lagad va mam glac’haret Koach ar plas ma vin douaret !
Mar teufe, ’vat, pa zerr an de, Ma dousig koant, ma c’harante, Diflak-kaer he bleo melen-aour, Da oelañ war he mignon paour ;
Da oela dre-mañ, ha pidi ; Delio, ’goue hini a hini, Gret eun trouzig d’am dihuna, M’am bo ’n em be yen eun tam joa !…
Hag heñ mont kwit ; ewit biken. Pa goue ’n diweañ deliaouen, E ze diweañ zo deuet. Dindan eun derwen ’oe beiet ;
Mes e garante na yeas ket Daved ar men-be dilezet
E-unan ha sioulik ato, Pa oa e vam gant keu maro,
Nemet pa deue, awecho, O retorn eus an traouienno, Da drouzal war e dro kammed Eur bugel ’ve mesa denved.
# Kouignaoua

| ◄ Plac’hed Perroz | Kouignaoua | Kaon ► |
* Blavez mad a zouetan d’ac’h,
* Blavez mad digand Doue ;
* Avantur vad d’ar re iaouank,
* D’ar re goz prosperite
* Blavez mad a zouetan d’ac’h,
* Blavez mad, digand Doue ;
* Avantur vad d’ar re iaouank,
* D’ar re goz prosperite.
# Koukoug

| ◄ Pedenn d’am menez | Koukoug | Goude eur barrad-glao ► |
D’am mignon ha kenvreur René Villard.
* Da boent an neizeta, gant va zad, goude Pask,
* Eur zulvez d’abardaez, e rean eün enklask.
* Sonj am eus e touge er mereuriou pep kleuz
* Eur bod pin pe lore, pe c’hoaz eur brankig beuz.
* En henchou e santemp, e pep lec’h, ’us d’hon penn,
* Ezennou flour ar plant, ha dreist-holl ar spern gwenn.
* Seder ez oa ar c’houer, ken pinvidik ken paour,
* O welet ar girzier, al lanneg melen-aour,
* An ed o tiwana, ar prajou o c’hlaza,
* Ha war ar gwez-frouez an deliou o vrousta.
* En-dro d’an douarou, kerkouls hag er c’hoajou,
* Mil mouez a richane, a veule an Nenvou…
* Pa c’hoantas d’ar goukoug meska he c’hanaouenn,
* ’Vel da gaerât ar vro a gavemp ken laouen…
* Neuze, en e c’hodell va zad a gemeras
* Daou wenneg evidoun, ha fraez e lavaras :
* « ’Traou Doue, grit, mar plij, na renkfe va bugel
* Diouerout e vara, glebia e ziwaskell !… »
* Ze ’zo eun dra zister ; c’houek eo da vihana
* Hen klevet er galon, c’houekoc’h c’hoaz hen kana.
# Yan ha Janned

* Canomp Amouroustet Janned,
* Canomp Amouroustet Yan :
* N’eus nep plac’h qer coant ha Janned,
* Na nep potr qer brao ha Yan.
* Yan a ra oll vit e Janned,
* Ha Janned oll vit he Yan ;
* Yan a gar oll gant e Janned,
* Janned na gar mann hep Yan.
* N’eus nemet chagrina Janned
* Evit laqat gouela Yan ;
* Evit laqat c’hoarzin Janned,
* N’eus nemet arliqa Yan.
* Yan a fich ar boued gant Janned,
* Janned a vousc’hoarz ous Yan :
* Ha qement tra a douch Janned,
* Qerqent zo lippet gant Yan.
* Gant he dorn propr atao Janned
* A garg e veren da Yan ;
* Hac atao scudellic Janned
* A zo carguet gant he Yan.
* Ha pa za da gousqet, Janned,
* E za ive buan Yan :
* Yan a gousq tostic d’e Janned,
* Ha Janned tostic d’he Yan.
* Qerqent evel ma sav Janned,
* E saill eus e vele, Yan ;
* Yan a glasq bepred e Janned,
* Ha Janned bepret he Yan.
* Mar dê bep Mestrez eur Janned,
* Ha peb Amourous eur Yan,
* Ar vreg zo atao eur Janned,
* Hac an ozac’h atao Yan.
* Yan a zo pried da Janned ;
* Janned a zo greg da Yan :
* Yan ne anave mui Janned,
* Ha Janned a zizanv Yan.
* Qement tra’ zeu deus a Janned
* Zo sur da zisplich da Yan ;
* Pa velot o c’hoarzin Janned,
* E velot sur gouela Yan.
* Ar frico a brepar Janned
* A ra heugui calon Yan ;
* Hac ar güele ma cousq Janned
* N’en dê qen mui güele Yan.
* Yan n’ell mui beva gant Janned,
* Janned en em varv gant Yan :
* Yan gant Doue a garfe Janned,
* Janned d’an diaoul a ro Yan.
* An devez ma varvo Janned
* A vezo devez caer Yan ;
* Ha ne velot dansal Janned
* Nemet devez maro Yan.